# Samoborček

*Srebrna strijela* oko 1970. godine
Spomenik *Samoborčeku* u Samoboru
Samoborček je naziv za vlak, odnosno uskotračnu željeznicu koja je spajala Zagreb sa Samoborom od 1901. do 1979. Željeznica je predana u javni promet 16. siječnja 1901. i taj dan se smatra njezinim rođendanom. Samoborček je prometovao jednokolosječnom prugom širine 760 mm. Pruga je bila dugačka 19 km. Početkom 1950-ih godina pruga je bila produžena do Bregane, za potrebe tada novoosnovane tvornice "Vladimir Bakarić" u Bregani. Produženje trase do Bregane izvedeno je s nedostacima, što se odrazilo na poslovanje poduzeća "Gradske željeznice u Zagrebu", osnovanog 1950. godine odlukom Narodnog odbora grada Zagreba. Inače, Gradska željeznica bila je jedina željeznica u tadašnjoj Jugoslaviji koja je poslovala po samostalnom računu (odnosno nije poslovala u sastavu *Jugoslavenskih državnih željeznica*).

Samoborček je posljednji put vozio na Staru godinu, 31. prosinca 1979.

## Vučna sredstva

Do 1950-ih godina Samoborček su vukle parne lokomotive, prosječnom brzinom 15 do 20 km/h. *Vicinalna željeznica Zagreb - Samobor d.d.*, kako se u početku zvalo poduzeće koje je upravljalo ovom željeznicom, nabavljalo je uvijek rabljene lokomotive ili ih je uzimalo u zakup. Najviše je bilo devet lokomotiva, a radilo se o malim i laganim lokomotivama za ravničarske pruge koje nisu zahtjevale jače tračnice.

Kasnije su izgrađeni dizelski motorni vlakovi, poznati kao "Srebrna strijela", koji su imali maksimalnu brzinu od 60 km/h. Prvi motorni vlak svečano je pušten u promet 29. travnja 1959. Radilo se tada o jednom od prvih vlakova u svijetu kojemu su i glavni nosivi dijelovi bili izgrađeni od aluminija.

#### Parne lokomotive

Parna lokomotiva br. 7, tender i željeznička kola AD-14 u Tehničkom muzeju u Zagrebu
* Arad 0-6-0 t-n2, 88/1900, ZSV A 1
* Arad 0-6-0 t-n2, 89/1900, ZSV A 2
* Arad 0-6-0 t-n2, 90/1900, ZSV A 3
* Bp 0-6-0 t-n2, 2001/1907
* Smo 0-6-0 t-n2, /1900
* Maff 0-6-0 t-n2, 4120/1925
* O&K 0-6-0 t-n2, 12112/1930
* 8 Bp 0-6-0 t-n2, 2170/1909
* Bp 0-8-0 t-n2, 5607/1948,
* Bp 2195/1910, ex Borsa no. 24
* 1336 KrLi 0-8-0 t-n2, 1336/1923,
* 71-006 O&K 0-6-0 t-n2,
* 1121-04 Chr 0-2-0 t-n2, 1798/1947,
* 80-008 Bp 0-8-0 t-n2, 3804/1915,
* 10-129 Jung 10129/1944,

#### Dizel lokomotive

* M 20-752,
* M 1,
* M 3, Gmeinder, Bo'
* M 4, Semering, Bo',
* M 21, Moes DLM-6 ("Štakor")
* M 31, Gmeinder, Co'
* M 32, Gmeinder, Co'

#### Dizelmotorni vlakovi

* M 1, Gmeinder, 1934., Bo,
* M 2, Gmeinder, 1934., Bo,
* DEV I, Gredelj/GZS, 1959., Bo-Bo + B-B + Bo-Bo
* DEV II, Gredelj/GZS, 1961., Bo-Bo + B-B + Bo-Bo
* DEV III, Gredelj/GZS, 1962., Bo-Bo + B-B + Bo-Bo
* DEV IV, Gredelj/GZS, 1970., Bo-Bo + Bo-Bo
* DEV V, Gredelj/GZS, 1965., Bo-Bo

## Stajališta

Početni kolodvor *Samoborčeka* u Zagrebu, u ulici Božidara Adžije. Danas su u njemu ugostiteljski lokali. Vidljivi su ostaci betonskih odbojnika na krajevima perona
Kolodvorska zgrada i plato na kojem se nalazio kolodvor u Samoboru 2008. godine
* Zagreb S.K.
* Selska cesta
* Kustošija
* Vrapče
* Vrapče bolnica
* Stenjevec
* Stenjevec Gornji
* Goljak
* Susedgrad
* Bestovje
* Orešje
* Strmec
* Nedelja
* Domaslavec
* Samobor
* Samobor kupalište
* Lug
* Bregana stajalište
* Bregana tvornica

## Planovi

Hrvatske željeznice imaju u planu izgraditi prugu od Podsuseda (priključak na prugu Savski Marof-Zaprešić-Zagreb) do Samobora.

## Zanimljivosti

Dio radnje hrvatskog filma Kreše Golika *Tko pjeva zlo ne misli* odvija se u Samoborčeku.

## Izvori

* M. Holjevac - Ž. Jamičić: *Željeznica Zagreb - Samobor 1901-1979. Izložba*, Tehnički muzej Zagreb i Samoborski muzej, Samobor, 1985; Zagreb, 1986.
* Da je bilo više osjećaja i novca, i danas bi »Samoborček« vozio svojim uskim tračnicama, Vjesnik, 14. 01. 2001.
* Samoborček se vraća u Zagreb, Vjesnik, 8. 11. 2004.